Έρεντιβιζι

Το Ολλανδικό Πρωτάθλημα Ποδοσφαίρου ή Έρεντιβιζι (ολλανδικά Eredivisie, ολλανδική προφορά: ˈeː.rə.di.ˌvi.zi, μεταφράζεται ως Τιμητική Κατηγορία) είναι η ανώτερη ποδοσφαιρική κατηγορία στην Ολλανδία. Η κατηγορία αυτή ιδρύθηκε το 1956, δύο χρόνια μετά την καθιέρωση του επαγγελματικού ποδοσφαίρου στην χώρα, διαδεχόμενη την Χούφτκλασε, που τότε ήταν η πρώτη κατηγορία της Ολλανδίας. Υπεύθυνη για τη διεξαγωγή του πρωταθλήματος είναι η εταιρεία Eredivisie CV (Eredivisie Commanditaire Vennootschap). Το πρωτάθλημα χαρακτηρίζεται από την σχεδόν καθολική κυριαρχία τριών ομάδων, του ΑΦΚ Άγιαξ, της ΠΣΦ Αϊντχόφεν και της Φέγενορντ, οι οποίες δεν έχουν υποβιβαστεί πότε και κατέκτησαν όλα τα πρωταθλήματα από το 1965 μέχρι το 2008 (43 έτη), εκτός από το 1981, χρονιά που πρωταθλήτρια στέφθηκε η ΑΖ Άλκμααρ. Εκτός από τις τρεις αυτές ομάδες, η τέταρτη ομάδα που δεν έχει υποβιβαστεί είναι η Ουτρέχτη.

Από το 1990 έως το 1999 η επίσημη ονομασία του πρωταθλήματος ήταν PTT Telecompetitie (από τον χορηγό PTT Telecom), η οποία άλλαξε σε Telecompetitie KPN όταν η εταιρία PTT Telecom μετονομάστηκε σε KPN Telecom το 1999 και σε Eredivisie KPN το 2000. Από το 2002 έως το 2005 το πρωτάθλημα είχε την ονομασία Holland Casino Eredivisie. Από την περίοδο 2005-06 το πρωτάθλημα έχει χρηματοδοτηθεί από την Sponsorloterij lottery, αλλά για νομικούς λόγους το όνομά της δεν συνδέθηκε με το πρωτάθλημα. Στις 8 Αυγούστου του 2012 δόθηκε στη δημοσιότητα η είδηση ότι ο αμερικανικής καταγωγής Αυστραλός μεγιστάνας Ρούπερτ Μέρντοχ είχε εξασφαλίσει τα δικαιώματα του Ολλανδικού Πρωταθλήματος (Eredivisie) για 12 χρόνια έναντι ενός δις ευρώ, αρχής γενομένης από την περίοδο 2013-14. Αυτό σημαίνει ότι όλα τα αθλητικά σωματεία του Ολλανδικού Πρωταθλήματος θα κερδίζουν πάνω από 4 εκατομμύρια ευρώ ετησίως καθ' όλη τη διάρκεια της σύμβασης. 

Πολυνίκης της διοργάνωσης είναι ο Άγιαξ ενώ είναι και ο τρέχον κάτοχος του τροπαίου.

Δομή πρωταθλήματος 

Η κατηγορία αποτελείται από 18 ομάδες, που αγωνίζονται εντός και εκτός έδρας με κάθε αντίπαλο. Στο τέλος της σεζόν η πρωταθλήτρια ομάδα κερδίζει το εισιτήριο για τους ομίλους του Τσάμπιονς Λιγκ, η 2η μετέχει στον 3ο προκριματικό γύρο της ίδιας διασυλλογικής διοργάνωσης, η 3η στα πλέι-οφ του Γιουρόπα Λιγκ και η 4η στον 3ο προκριματικό γύρο. Οι ομάδες που τερμάτισαν στις θέσεις 5 ως 8 αγωνίζονται στα πλέι-οφ για να κερδίσουν την είσοδο στα πλέι-οφ του Γιουρόπα Λιγκ. Παράλληλα η τελευταία ομάδα υποβιβάζεται αυτόματα στην Ίιρστε Ντιβίζι, ενώ η 16η και η 17η δίνουν αγώνες στο δεύτερο γύρο των πλέι-οφ ανόδου/υποβιβασμού με τις νικήτριες ομάδες του πρώτου γύρου και τις ομάδες που τερμάτισαν από την 2η θέση ως την 5η στην κατάταξη της Ίιρστε Ντιβίζι. Προβιβάζονται στην Έρεντιβιζι η πρωταθλήτρια ομάδα της Ίιρστε Ντιβίζι και οι ομάδες που κέρδισαν στον τρίτο γύρο των πλέι-οφ ανόδου/υποβιβασμού.

Πρωταθλητές

Σύνολο τίτλων

Ανά σύλλογο

Ανά πόλη

Δείτε επίσης 
Κύπελλο Ολλανδίας

Παραπομπές

Εξωτερικοί σύνδεσμοι 

 Eredivisie.nl - Επίσημη Ιστοσελίδα του πρωταθλήματος (Ολλανδικά) 
 Πρωταθλητές Ολλανδίας
 Πρώτοι σκόρερ Ολλανδίας ανά σεζόν

Πρωταθλήματα ποδοσφαίρου ανά χώρα
 
Ανώτατα εθνικά ποδοσφαιρικά πρωταθλήματα